Umra safariga borgan o'zbekistonlik ayollar Payg'ambar qabriga kiritilmayotgani aytilgan videoga izoh berildi

Musulmonlar idorasi ijtimoiy tarmoqlarda Masjidun-Nabaviy hududidagi Ravzai muborakka o'zbekistonlik ayollar kiritilmayotgani to'g'risidagi xabarlar yuzasidan ma'lumot berdi.
Ta'kidlanishicha, idora ushbu masala yuzasidan vakolatli mutasaddilar bilan tegishli o'rganish ishlarini olib borgan. Ma'lum bo'lishicha, ayni kunlarda Saudiya Arabistoni Haj va umra vazirligi joriy etgan yangi tartibga binoan, Nabiy (s.a.v.) ravzasiga ayol ziyoratchilarning aksariyati kiritilmayapti. Ayollar uchun Masjidi Nabaviyda ibodat va namoz o'qish uchun kirish-chiqish bemalol, faqatgina ushbu masjidning hududida joylashgan Ravza qismiga kirishga vaqtinchalik cheklovlar o'rnatilgan.
Shu munosabat bilan O'zbekistonning Jidda shahridagi bosh konsulxonasi vakillari 20 fevral kuni Saudiya Arabistoni Haj va umra vazirligi vakili Abdulaziz bin Abdulrahim Vazzan bilan uchrashuv o'tkazib, Masjidun-Nabaviydagi Ravzai sharif ziyoratiga qo'yilgan cheklovlar muhokama qilingan.
Uning so'zlariga ko'ra, 2022 yilning fevral oyi boshlarida karantin cheklovlari qaytadan kuchaytirilgani sababli sig'im imkoniyatlaridan kelib chiqqan holda ayollar uchun Ravzai sharifni ziyorat qilish jadval asosida — har kuni 2 marotaba (soat 08:00–12:00 va 16:00–00:00) amalga oshirilib, oraliq masofani saqlash sharti bilan har 30 minutda faqatgina 500 nafar ayol (shundan 200 nafari mahalliy axoli)ga ziyorat uchun ruxsat berilgan. Cheklovdan oldin, ya'ni 5 fevralga qadar bir vaqtning o'zida 1500 nafar ayolga ruxsat berilgan edi.
Ravzai sharifni ziyorat qilish navbat asosida, “I'tamarna” mobil ilovasi orqali yakka tartibda (ziyoratchi tomonidan) yoki hamkor shirkat tomonidan “Tawof” platformasida jamoaviy ruxsatnoma olish orqali tashkil etilmoqda. Ayni vaqtda karantin cheklovlari hamda navbat yuqoriligi sababli ko'p davlatlarning ayol ziyoratchilari, shu jumladan, o'zbekistonlik ayollar uchun ham Ravzai sharifni ziyorat qilish vaqtincha imkonsiz bo'lmoqda.

“Ta'kidlash lozimki, ayollar uchun Ravzai sharifga kirishga ruxsatnoma olish uchun Podshohlik hududiga kirgandan boshlab o'rtacha 10 kunga qadar kutish talab etilmoqda. Shu munosabat bilan hamda Haj va umra vazirligining ‘1443 hijriy yil umra mavsumi qoidalari va ish yuritish mexanizmlari to'g'risida’gi yo'riqnomasining 2-bo'lim 3-bandi (Umrachilarning mamlakatga kelishlari va yashashlari bilan bog'liq barcha shartlar va qoidalarni ziyoratchilarga yetkazish) asosida Ravzai sharifdagi cheklovlar yuzasidan ziyoratchilarni xabardor etish taklif etilgan.
Alloh nasib etsa, joriy yil mart oyidan boshlab karantin cheklovlari yumshatilib, Ravzai sharif qabul sig'imi bosqichma-bosqich ko'paytirilishi kutilmoqda. Ma'lum qilamizki, ushbu masalada yengillik qilish maqsadida O'zbekiston musulmonlari idorasi Tashqi ishlar vazirligi orqali O'zbekiston Respublikasining Saudiya Arabistonidagi elchixonasi vositachiligida Haj va umra vazirligiga bevosita xat yo'llagan. Ushbu jarayonlarni O'zbekiston musulmonlari idorasi diqqat bilan kuzatib borib, umrachilarga ziyoratlarini to'liq amalga oshirish bo'yicha barcha zarur chora-tadbirlarni amalga oshiradi”, deyiladi munosabatda.
 O'zbekistonda pandemiya boshlanganidan beri ilk marta ziyoratchilar Umraga jo'nab ketdi — foto
Avvalroq O'zbekistondan Saudiya Arabistoniga Umra safari uchun kunlik aviaqatnovlar yo'lga qo'yilishi xabar qilingandi.